钦定古今图书集成/方舆汇编/职方典/第1182卷 > 《黄泥坂辞》前人
## 钦定古今图书集成/方舆汇编/职方典/第1182卷 > 《黄泥坂辞》前人

出临皋而东骛兮，并藂祠而北转。走雪堂之陂陁兮，
历黄泥之长坂。大江汹以左缭兮，渺云涛之舒卷。草
木层累而右附兮，蔚柯丘之葱蒨。余旦往而夕还兮，
步徙倚而盘桓。虽信美不可居兮，苟娱余于一盼。余
幼好此奇服兮，袭前人之诡幻。老更变而自哂兮，悟
惊俗之来患。释宝璐而被缯絮兮，杂市人而无辨。路
悠悠其莫往来兮，守一席而穷年；时游步而远览兮，
路穷尽而旋反。朝嬉黄泥之白云兮，暮宿雪堂之青
烟。喜鱼鸟之莫余惊兮，幸樵苏之我嫚。初被酒以行
歌兮，忽放杖而醉偃。草为茵而块为枕兮，穆华堂之
清晏。纷坠露之湿衣兮，升素月之团团。感老父之呼
觉兮，恐牛羊之予践。于是乎蹶然而起程而歌曰：“月
明兮星稀，迎余往兮饯余归。岁既晏兮草木腓，归来
归来兮黄泥不可以久嬉。”